**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ**

**«ՎԱՐՉԱԿԱՆ ԻՐԱՎԱԽԱԽՏՈՒՄՆԵՐԻ ՎԵՐԱԲԵՐՅԱԼ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

**Հոդված 1․** 1985 թվականի դեկտեմբերի 6-ի Վարչական իրավախախտումների վերաբերյալ Հայաստանի Հանրապետության օրենսգրքի (այսուհետ՝ Օրենսգիրք) 42-րդ հոդվածի վերնագրում և 1-ին պարբերությունում «ոլորտի և» բառերը փոխարինել «ոլորտի, մթնոլորտային օդի պահպանության ու ջերմոցային գազերի արտանետման թույլտվությունների կանոններից և նորմաներից), հիգիենիկ նորմատիվները խախտելը» բառերով։

**Հոդված 2․** Օրենսգիրքը լրացնել հետևյալ բովանդակությամբ 87․1․1․ և 87․1․2․ հոդվածներով․

«Հոդված 87․1․1․ Ջերմոցային գազերի արտանետման թույլտվության պայմանների խախտմամբ կամ առանց ջերմոցային գազերի արտանետման թույլտվության գործունեություն իրականացնելը

1. Ջերմոցային գազերի արտանետման թույլտվության պայմանների խախտմամբ գործունեություն իրականացնելը՝

առաջացնում է տուգանքի նշանակում սահմանված նվազագույն աշխատավարձի երեքհարյուրհիսնապատիկի չափով։

1. Առանց ջերմոցային գազերի արտանետման թույլտվության գործունեություն իրականացնելը՝

առաջացնում է տուգանքի նշանակում սահմանված նվազագույն աշխատավարձի հազարապատիկի չափով։

Հոդված 87․1․2․ Ջերմոցային գազերի արտանետման թույլտվության հայտում կեղծ տվյալներ ներառելը

1. Ջերմոցային գազերի արտանետման թույլտվության հայտում կեղծ տվյալներ ներառելը՝

առաջացնում է տուգանքի նշանակում սահմանված նվազագույն աշխատավարձի հինգհարյուրապատիկի չափով։»։

**Հոդված 3․** Օրենսգիրքը լրացնել հետևյալ բովանդակությամբ 201.6 և 201.7 հոդվածներով․

«Հոդված 201.6․ Չափումների, հաշվետվողականության և հավաստագրման համակարգում ներառման նպատակով կլիմայի մասին օրենսդրությամբ սահմանված տվյալներ չտրամադրելը կամ ոչ հավաստի տվյալներ տրամադրելը կամ ժամկետի խախտմամբ տվյալներ տրամադրելը կամ դրանք առանց որակի ապահովման կամ որակի հսկողության կանոնների պահպանման ներկայացնելը

1. Չափումների, հաշվետվողականության և հավաստագրման համակարգում ներառման նպատակով կլիմայի մասին օրենսդրությամբ սահմանված տվյալներ չտրամադրելը կամ ոչ հավաստի տվյալներ տրամադրելը կամ ժամկետի խախտմամբ տվյալներ տրամադրելը կամ դրանք առանց որակի ապահովման կամ որակի հսկողության կանոնների պահպանման ներկայացնելը՝

առաջացնում է նախազգուշացման հայտնում։

1. Սույն հոդվածի 1-ին մասում սահմանված խախտումները նախազգուշացման հայտնումից 1 ամիս հետո չվերացնելը՝

առաջացնում է տուգանքի նշանակում անհատ ձեռնարկատերերի նկատմամբ՝ սահմանված նվազագույն աշխատավարձի երեսունապատիկի չափով, իրավաբանական անձանց նկատմամբ՝ սահմանված նվազագույն աշխատավարձի հիսունապատիկի չափով, իսկ պետական մարմինների և տեղական ինքնակառավարման մարմինների պաշտոնատար անձանց նկատմամբ՝ սահմանված նվազագույն աշխատավարձի հիսունապատիկի չափով։»:

Հոդված 201.7․ Ֆիզիկական և իրավաբանական անձանց կողմից   
«Կլիմայի մասին» օրենքով և դրանից բխող այլ իրավական ակտերով սահմանված որակի հսկողության և որակի ապահովման գործունեության իրականացումը առանց հավաստագրման

1. Ֆիզիկական և իրավաբանական անձանց կողմից «Կլիմայի մասին» օրենքով և դրանից բխող այլ իրավական ակտերով սահմանված որակի հսկողության և որակի ապահովման գործունեության իրականացումը առանց հավաստագրման՝

առաջացնում է տուգանքի նշանակում նվազագույն աշխատավարձի հարյուրապատիկի չափով։»։

**Հոդված 4․** Օրենսգրքի 242-րդ հոդվածում «201.1-201.5-րդ հոդվածներով» բառերը փոխարինել «201.1-201.7-րդ հոդվածներով» բառերով։

**Հոդված 5․** Սույն օրենքը ուժի մեջ է մտնում «Կլիմայի մասին» Հայաստանի Հանրապետության օրենքն ուժի մեջ մտնելու օրվանից մեկ տարի հետո։